**Ministru kabineta noteikumu Nr. “Ārlietu ministrijas konsulārās atlīdzības cenrādis un kārtība, kādā Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijas Konsulārajā departamentā tiek iekasēta konsulārā atlīdzība un valsts nodevas” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts „Ārlietu ministrijas konsulārās atlīdzības cenrādis un kārtība, kādā Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijas Konsulārajā departamentā tiek iekasēta konsulārā atlīdzība un valsts nodevas” (turpmāk – Noteikumi) sagatavots atbilstoši Konsulārās palīdzības un konsulāro pakalpojumu likumā noteiktajam, ņemot vērā deleģējuma maiņu. Noteikumos regulēta vispārējā valsts nodevas un konsulārās atlīdzības iekasēšanas kārtība, kā arī iespējamie un atbrīvojumi. Noteikumu projekta 1. pielikumā iekļauts Ārlietu ministrijas konsulāro atlīdzību cenrādis. Izmaiņas Ārlietu ministrijas sniegto maksas pakalpojumu izcenojumos pēdējo reizi ir tikušas veiktas ar Ministru kabineta 2017. gada 19. decembra noteikumiem Nr. 757 „Grozījumi Ministru kabineta 2013. gada 1. oktobra noteikumos Nr. 1032 "Ārlietu ministrijas konsulāro maksas pakalpojumu cenrādis"”, kas stājās spēkā 2018. gada 1. janvārī. Ņemot vērā nesenās izmaiņas un to, ka noteiktais pakalpojumu izcenojums joprojām ir aktuāls, izstrādāto Noteikumu projekta pielikumā pievienotais Ārlietu ministrijas konsulāro atlīdzību cenrādis nav ticis grozīts. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Konsulārās palīdzības un konsulāro pakalpojumu likuma 4. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz ar Konsulārās palīdzības un konsulāro pakalpojumu likuma spēkā stāšanos, spēku zaudējis likums “Konsulārais reglaments”, līdz ar to spēku zaudēs arī uz tā pamata izdotie Ministru kabineta noteikumi. Ministru kabineta noteikumi Nr. 1032 “Ārlietu ministrijas konsulāro maksas pakalpojumu cenrādis” spēku zaudēs līdz ar Ministru kabineta noteikumu projekta “Ārlietu ministrijas konsulārās atlīdzības cenrādis un kārtība, kādā Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijas Konsulārajā departamentā tiek iekasēta konsulārā atlīdzība un valsts nodevas” spēkā stāšanos. Ministru kabineta noteikumu projekts “Ārlietu ministrijas konsulārās atlīdzības cenrādis un kārtība, kādā Latvijas Republikas diplomātiskajās un konsulārajās pārstāvniecībās ārvalstīs un Ārlietu ministrijas Konsulārajā departamentā tiek iekasēta konsulārā atlīdzība un valsts nodevas” (turpmāk – Noteikumi) sagatavots atbilstoši Konsulārās palīdzības un konsulāro pakalpojumu likumā noteiktajam, ņemot vērā pamatojuma maiņu. Noteikumos regulēta vispārējā valsts nodevas un konsulārās atlīdzības iekasēšanas kārtība, kā arī konsulārās atlīdzības atbrīvojumu noteikšana. Noteikumu projektā atbilstoši deleģējumam ir noteikta gan konsulārās atlīdzības, gan valsts nodevu par konsulāro pakalpojumu veikšanu, iekasēšanas kārtība. Ņemot vērā to, ka persona šos maksājumus pārstāvniecībās veic vienlaicīgi, šī kārtība ir nosakāma vienāda, lai tā būtu ērti pielietojama kā personai, tā arī šo maksājumu administrētājam. Vienlaikus nav lietderīgi izdot divus normatīvos aktus ar vienādu saturu. Šobrīd, veicot konsulārās funkcijas, konsulārās atlīdzības atvieglojumi nav noteikti un netiek piemēroti, ņemot vērā šādu atvieglojumu sarežģīto administrēšanu, kas būtu pretrunā ar Valsts pārvaldes iekārtas likuma 10. panta desmitajā daļā iekļauto efektivitātes principu. Konsulārās atlīdzības izdevumu aprēķini ir veikti, vadoties pēc tiešajām izmaksām, kādas ārlietu dienestam rodas, veicot konsulārās funkcijas (skat. Ministru kabineta 19.12.2017. noteikumu Nr. 757 “Grozījums Ministru kabineta 2013. gada 1. oktobra noteikumos Nr. 1032 "Ārlietu ministrijas konsulāro maksas pakalpojumu cenrādis"” anotāciju). Pārskatot maksas pakalpojumu cenas, tās vairākos gadījumos tika noteiktas zemākas nekā aprēķinātās pakalpojumu tiešās izmaksas, lai saglabātu šo pakalpojumu pieejamību personām. Saskaņā ar Ministru kabineta 2011. gada 3. maija noteikumu Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 23. punktu uz Ārlietu ministriju neattiecas minēto noteikumu II nodaļas 8. punkts, kurā noteikts, ka iestādes ar maksas pakalpojumu sniegšanu saistīto izdevumu apjomu plāno tādā pašā apmērā kā ieņēmumus no sniegtajiem maksas pakalpojumiem, kā arī to III nodaļa attiecībā uz konsulāro maksas pakalpojumu izcenojumu noteikšanas metodiku. Ņemot vērā iepriekš minēto, šobrīd nav plānots noteikt papildus atvieglojumus no konsulārās atlīdzības.Konsulārās palīdzības un konsulāro pakalpojumu likumā nav pārņemtas Konsulārā reglamenta normas par valsts nodevas un konsulārās atlīdzības samaksas valūtu, kā arī par kārtību, kādā samaksas apmērs pārrēķināms ārvalstu valūtā. Šāda tehniska un specifiska regulējuma noteikšana nav likuma līmeņa normatīvā akta uzdevums. Tādēļ, nolūkā radīt normatīvo aktu izstrādes tehnikai atbilstošu un ērti pielietojamu regulējumu, likumā ir ticis iekļauts attiecīgs deleģējums šo regulējumu noteikt Ministru kabinetam. Atbilstoši deleģējumam šīs normas pārceltas uz Noteikumiem. Faktiskas izmaiņas pārrēķināšanas kārtībā un noteikumos par valsts nodevas un konsulārās atlīdzības valūtu netiek veiktas.Noteikumos ietvertā konvertējamā valūta, atbilstoši likuma “Par nodokļiem un nodevām” 6. panta pirmajai daļai, ir *Euro.* Atbilstoši Valsts pārvaldes iekārtas likuma 10. panta desmitajai daļai, valsts pārvaldi organizē pēc iespējas efektīvi. Projekta mērķis ir nodrošināt pakalpojuma pieejamību, nevis nodrošināt iespējamību personai maksāt jebkurā tai vēlamā veidā. Līdztekus ir jāņem vērā, ka likuma “Par nodokļiem un nodevām” 6. panta pirmā daļa nav mainīta kopš 1995. gada, taču mūsdienās maksāšanas sistēma ir krietni attīstījusies. Minētais pants likumā tika iekļauts, lai pārstāvniecībās 1995. gadā varētu samaksāt citā valūtā, kas nav lati. Pēc Latvijas pievienošanās eirozonai šāds regulējums vairs nav nepieciešams.Savukārt iespēja maksāt attiecīgās valsts valodā iekļauta, lai personai būtu iespēja veikt valsts nodevas un konsulārās atlīdzības samaksu, ja tās valstī nav pieļaujami darījumi ar citas valsts valūtām. Šāda sistēma nodrošina līdzekļu efektīvu uzskaiti, kā arī samazina starpību, kas citādi rastos uz valūtas kursu maiņas rēķina. Ir jāņem vērā arī plašais pakalpojumu klāsts, kas tiek nodrošināts pārstāvniecībās. Līdzīga prakse tiek piemērota ne tikai Latvijā, bet arī citās Eiropas Savienības dalībvalstīs.Latvijas Republikas diplomātiskajās un konsulārajās pārstāvniecībās ārvalstīs  un Ārlietu ministrijas Konsulārajā departamentā iekasētā konsulārā atlīdzība un valsts nodevas tiek ieskaitītas Ārlietu ministrijas kontā Valsts kasē, kā arī diplomātisko un konsulāro pārstāvniecību atvērtajos norēķinu kontos ārvalstīs. Valsts nodevas, kuras ieskaitītas diplomātisko un konsulāro pārstāvniecību atvērtajos norēķinu kontos ārvalstīs, pēc tam tiek pārskaitītas Ārlietu ministrijas kontā Valsts kasē. Izstrādātajā Noteikumu projektā netiek iekļauts regulējums par skaidras naudas maksājumiem, kurus *Euro* ieviešanas kārtības likumā noteiktajā vienlaicīgas apgrozības periodā veic latos, jo šis regulējums ir zaudējis savu aktualitāti. Noteikumos nav noteikts valsts nodevas apmērs par konsulārajām funkcijām, kā arī to iespējamie atbrīvojumi. Valsts nodevas apmērs, tās atbrīvojumi tiek regulēti un līdz ar to tiek izpildīts likuma deleģējums citos Ministru kabineta noteikumos, piemēram, Ministru kabineta 2012. gada 21. februāra noteikumos Nr. 133 “Noteikumi par valsts nodevu par personu apliecinošu dokumentu izsniegšanu”, Ministru kabineta 2009. gada 22. septembra noteikumi Nr. 1069 “Noteikumi par valsts nodevu par notariālo darbību izpildi” u.c. Noteikumu projekta 1. pielikumā iekļauts Ārlietu ministrijas konsulāro atlīdzību cenrādis. Izmaiņas Ārlietu ministrijas sniegto maksas pakalpojumu izcenojumos pēdējo reizi ir tikušas veiktas ar Ministru kabineta 2017. gada 19. decembra noteikumiem Nr. 757 “Grozījumi Ministru kabineta 2013. gada 1. oktobra noteikumos Nr. 1032 "Ārlietu ministrijas konsulāro maksas pakalpojumu cenrādis"”, kas stājās spēkā 2018. gada 1. janvārī. Ņemot vērā nesenās izmaiņas un to, ka noteiktais pakalpojumu izcenojums joprojām ir aktuāls, izstrādāto Noteikumu projekta pielikumā pievienotais Ārlietu ministrijas konsulāro atlīdzību cenrādis nav ticis grozīts. Līdz ar to tas neatstāj ietekmi uz ieņēmumu prognozēm. Atbilstoši Pievienotās vērtības nodokļa likuma 3. panta astotajai daļai, Ārlietu ministrijas iekasētajai konsulārajai atlīdzībai netiek piemērots PVN.  |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, kuras vēlēsies saņemt konsulāro pakalpojumu departamentā vai pārstāvniecībā. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekts nemaina tiesības, pienākumus un veicamās darbības.  |
| 3. | Administratīvo izmaksu monetārs novērtējums | Ministru kabineta noteikumu projekts nemaina šobrīd esošo administratīvo procedūru saistībā ar maksas pakalpojumu pieprasīšanu un sniegšanu. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts saistīts ar Ministru kabineta noteikumu projektu “Noteikumi par valsts nodevu par notariālo funkciju izpildi Latvijas Republikas diplomātiskajās un konsulārajās pārstāvniecībās ārvalstīs” (izsludināts 2018. gada 17. maija Valsts sekretāru sanāksmē, protokols Nr. 19, VSS-473, 4.§). |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Ārlietu ministrijas mājaslapā. |
| 2. | Sabiedrības līdzdalība projekta izstrādē | Noteikumu projekts pirms izsludināšanas Valsts sekretāru sanāksmē publicēts Ārlietu ministrijas mājaslapā. |
| 3. | Sabiedrības līdzdalības rezultāti | Noteikumu projekts šo jomu neskar |
| 4. | Cita informācija | Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā “Latvijas Vēstnesis”, tiks ievietota nepieciešamā informācija pārstāvniecību mājaslapās. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrijas Konsulārais departaments un Latvijas Republikas diplomātiskās un konsulārās pārstāvniecības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Iesniedzējs:

Ārlietu ministrs E.Rinkēvičs

Vīza:

Ārlietu ministrijas valsts sekretārs A. Pelšs

Roga 67012375

Annija.Roga@mfa.gov.lv